Drankwinkel-werker vas ná hy drank onwettig smousDie drank waarop die polisie beslaggelê het. (Foto: Verskaf / SAPD) ’n 36-jarige werknemer van ’n drankwinkel in Prieska in die Noord-Kaap is Saterdag in hegtenis geneem op aanklagte dat hy alkohol onwettig verkoop het en dus rampbestuursregulasies onder vlak 4 van die nasionale inperking oortree het. Pres. Cyril Ramaphosa het Sondag, ’n dag ná dié voorval, aangekondig dat drankverkope ná ’n vier week lange algehele verbod weer gedeeltelik toegelaat word. Dít sluit in dat alkoholverkope van Maandag tot Donderdag tussen 10:00 en 18:00 toegelaat word. “Die verdagte is Saterdag op heter daad betrap waar hy alkohol aan lede van die publiek verkoop het. “Polisiebeamptes het die middedorp gepatrolleer toe hulle verdagte aktiwiteite by ’n drankwinkel in Stewartstraat opgemerk het. Die man het ook kontant – vermoedelik die opbrengs van sy onwettige verkope – in sy besit gehad,” sê kapt. Olebogeng Tawana, polisiewoordvoerder. Die drank waarop die polisie beslaggelê het. (Foto: Verskaf / SAPD) Volgens Tawana het die man Maandag vlugtig in die Prieska-landdroshof verskyn. Dit is nie in dié stadium duidelik wanneer die saak weer sal voorkom en of die verdagte verder vervolg gaan word nie. Tawana het polisiebeamptes vir hulle paraatheid geloof. Maroela Media het vroeër berig dat die huidige opheffing van die verbod op drankverkope ’n welkome verligting vir die drankbedryf is. Die drankbedryf in Suid-Afrika het verskeie kere reeds beswaar teen die regering se verbod op drankverkope te midde van die Covid-19-pandemie aangeteken en ook gesê dat sodanige verbod onwettige handel stook.